<classify> MKUU wa Mkoa wa Morogoro, Dk Kebwe Stephen Kebwe amewaonya watumishi waliopo mkoani humo ambao wana tabia ya kutumia vibaya fedha za serikali kuacha mara moja na wale watakaokwenda kinyume watachukuliwa hatua za kinidhamu.Dk Kebwe alitoa onyo hiyo katika kikao cha ushauri cha mkoa huo RCC kilichofanyika hivi karibuni Mjini Morogoro ambacho pia kilitumika kuridhia makadirio ya bajeti ya mkoa .Katika udhibiti wa matumizi ya fedha za serikali, mkuu wa mkoa aliwataka wenyeviti wa halmashauri za mkoa huo kuwachukulia hatua kali za kisheria na za kinidhamu watumishi watakaokiuka na kufanya matumizi mabaya ya rasilimali fedha.Katibu Tawala Msaidizi Sehemu ya Uratibu na Utawala wa mkoa huo, Diaz Ndomba kwa niaba ya Katibu Tawala wa Mkoa huo , Clifford Tandari akielezea bajeti ya mkoa alisema imezingatia mwongozo wa Maandalizi ya Mpango wa Bajeti ya mwaka 20192020 na Ilani ya Uchaguzi ya chama cha Mapinduzi 2015.Ndomba alisema mkoa umepanga kutumia zaidi ya shilingi bilioni 355 katika bajeti yake ya makadirio ya mwaka huu ambazo zitatumika katika matumizi mbalimbali ikiwemo mishahara ya watumishi wake, Maendeleo na matumizi mengine.Hata hivyo alisema bajeti hiyo imezingatia Dira ya Maendeleo ya Taifa ya mwaka 2020- 2025, malengo ya maendeleo endelevu ya Umoja wa Mataifa kufikia 2030 pamoja na malengo ya Mpango wa kufanya mageuzi ya kiuchumi wa Viwanda hapa nchini.  <topic>: KITAIFA 